‹‹አለመረጋጋቱ በለውጡ ተቃዋሚዎች ከኋላ የሚቀነባበር ነው›› አቶ ሌንጮ ለታ የኦዴግ ሊቀመንበር

አዲስ አበባ፡- ሰሞኑን በምዕራብ ኦሮሚያ የሚታየው አለመረጋጋት የህዝብ ለህዝብ ግጭት የፈጠረው ሳይሆን፤ የለውጡ ተቃዋሚ ኃይሎች ከኋላ ሆነው የሚያቀነባብሩት እንደሆነ የኦሮሞ ዴሞክራሲያዊ ግንባር (ኦዴፓ) ሊቀመንበር አቶ ሌንጮ ለታ ተናገሩ፡፡አቶ ሌንጮ ከአዲስ ዘመን ጋዜጣ ጋር ባደረጉት ቃለ ምልልስ እንዳስታወቁት፤ አለመረጋጋቱ የህዝብ ለህዝብ ግጭት መኖሩን አያሳይም፡፡ ይልቅስ በለውጡ ተቃዋሚ ኃይሎች ከኋላ የሚቀነባበር ነው፡፡‹‹እነዚህን ኃይሎች መግራት አስፈላጊ ነው ብዬ አምናለሁ፡፡ በዚህ መንገድ ችግሩ ሊፈታ ይችላል›› ያሉት አቶ ሌንጮ፤ ለውጡ ያስበረገጋቸው ወይንም ያስቀየማቸው ኃይሎች ከታሪክ ተምረው ይህ ዓይነቱ ሁኔታ ሀገር እንደሚያፈርስ እንጂ ምንም እንደማይጠቅም ተረድተው ከስህተታቸው እንዲቆጠቡ ጥሪዬን አቀርባለሁ ብለዋል፡፡እንደ አቶ ሌንጮ ገለጻ፤ ለውጡ የመጣው ለኦሮሞ ብቻ አይደለም፡፡ ለሀገሪቱ ሕዝብ በሙሉ ነው፡፡ ሁሉን የሚመለከት የለውጥና የሪፎርም ሁኔታ ስለሆነ በአንድ ጊዜ የሚፈልገው ነገር ሁሉ አይገኝም፡፡ ሁሉም ነገር ቀስ በቀስ መስመር ስለሚይዝ ህብተረተሰቡ ተረጋግቶ ለውጡን ሊደግፍ ይገባል፡፡ወንድወሰን መኮንን